<classify> SERIKALI imesema suala la mwekezaji mpya katika Mradi wa Mabasi ya Mwendokasi jijini Dar es Salaam BRT linaendelea kufanyiwa kazi na wanasheria ili kuona namna bora ya uendeshaji wake na mwisho wa mwaka huu zabuni itatangazwa. Hatua hiyo ya kumsaka mwekezaji imechukua muda mrefu kutokana na umakini unaotakiwa ili makosa ya zamani yasijirudie. Waziri wa Tawala za Mikoa na Serikali za Mitaa TAMISEMI Suleimani Jaffo akizungumza na gazeti hili alisema mchakato wa kuangalia utaratibu wa uendeshaji wa upatikanji wa mwekezaji huyo mpya unafanyika katika nyanja zote ikiwemo miundombinu. Alisema kwa muda wote wamekuwa kimya lakini timu ya wataalamu inaendelea kufanyia kazi kuepuka changamoto za sasa katika mradi huo mkubwa kwenye ukanda wa Afrika Mashariki na nchi za Uganda ,Rwanda na Kenya wamefika kujifunza uendeshaji wake. Alisema walitarajia mwekezaji huyo mpya kuanza kazi Septemba mwaka huu lakini wameamua kusogeza mbele ili kukamilisha mambo muhimu ikiwemo yale ya kisheria, lakini mwisho wa mwaka huu zabuni itatangazwa ili kumpata mwendeshaji mpya. Awali, katika juhudi kubwa za kuondoa changamoto zinazokabili awamu ya kwanza ya huduma za usafiri kati ya Kimara- Kivukoni- Gerezani na Morocco, Wakala wa Mabasi Yaendayo Haraka DART walitangaza Julai mwaka huu mwekezaji mwenye hadhi ya kimataifa atakuwa ameanza kazi. Aidha, wakala huo ulipanga Machi mwaka huu ungetangaza zabuni hiyo ya kimataifa na kutaka kampuni za wazalendo kujitokeza kwani ni matarajio yake kampuni hizo zitakuwa na nafasi ya kushiriki katika utoaji huduma kama inavyofanyika katika nchi nyingine. Kutokana na changamoto za uendeshaji katika awamu ya kwanza, awamu ya pili iliyoanza hakutakuwa na mwendeshaji wa mpito, kampuni itakayoendesha huduma hiyo itapatikana wakati wa hatua za mwisho za kukamilisha mradi huo utakaotumia mabasi zaidi ya 200. Kwa sasa mwendeshaji wa huduma za usafiri wakati wa mpito UDART ana mabasi ya kasi 140 na mwendeshaji mpya atafanya kuongezeka kwa mabasi kufikia 305, hivyo kuongeza tija ya usafiri huo jijini Dar es Salaam. Mtendaji Mkuu wa Dart, Ronald Rwakatare aliliambia gazeti hili kuwa zabuni hiyo itakuwa ya kimataifa.  <topic>: KITAIFA 